নিমন্ত্রণ ছিল। কিন্তু বিধাননগর পুরসভার ৪১ নম্বর ওয়ার্ডের কাউন্সিলর অনিন্দ্য চট্টোপাধ্যায়ের ডাকে সাড়া দিলেন না কোনও পুরপ্রতিনিধি! 
শুক্রবার বিকেলে সল্টলেকে অনিন্দ্যের ওয়ার্ডের অন্তর্গত বি ডি মার্কেটের নবনির্মিত মৎস্য বাজারের উদ্বোধন ছিল। পুরসভা সূত্রের খবর, মেয়র সব্যসাচী দত্ত এবং ডেপুটি মেয়র তাপস চট্টোপাধ্যায়-সহ সকল কাউন্সিলরকেই আমন্ত্রণ জানিয়েছিলেন অনিন্দ্য। আমন্ত্রণপত্রে অবশ্য কারও নামের উল্লেখ ছিল না। তোলাবাজির অভিযোগে গ্রেফতার হয়ে জামিন পাওয়ার পর এটিই ছিল অনিন্দ্যের প্রথম প্রকাশ্য কর্মসূচি। সল্টলেকের তৃণমূল সূত্রের খবর, বি ডি মার্কেটের এই অনুষ্ঠানের মাধ্যমেই নিজের ভাবমূর্তি পুনরুদ্ধারের জন্য উঠে পড়ে লেগেছিলেন তিনি। আর সেই কারণেই মেয়র, ডেপুটি মেয়র-সহ দলের সমস্ত গোষ্ঠীর কাউন্সিলরকেই আমন্ত্রণ জানিয়েছিলেন অনিন্দ্য। সেই আমন্ত্রণে এদিন কেউ সাড়া না দেওয়ায় অনিন্দ্যের প্রচেষ্টা যে অনেকটাই ধাক্কা খেল, তা স্বীকার করছেন পুরসভার অনেকেই। 
অনুষ্ঠানমঞ্চে স্থানীয় কাউন্সিলর অনিন্দ্য ছাড়া কোনও পুরপ্রতিনিধি বা পুরকর্তাকে দেখা যায়নি। মেয়র বা ডেপুটি মেয়রের অনুপস্থিতি নিয়ে প্রশ্ন করা হলে অনিন্দ্যও কোনও মন্তব্য করতে চাননি। তবে বি ডি ব্লকের বেশ কয়েকজন বাসিন্দা এবং বাজার কমিটির সদস্যেরা এদিনের অনুষ্ঠানে ভিড় জমিয়েছিলেন। 
নিজেদের অনুপস্থিতির প্রসঙ্গে মেয়র বা ডেপুটি মেয়র দুজনেই জানিয়েছেন, তাঁরা কাজে ব্যস্ত থাকায় আসতে পারেননি। অনুপস্থিতি প্রসঙ্গে তাপস বলেন, ‘‘আমি কাজে ব্যস্ত ছিলাম। তাছাড়া অনুষ্ঠান কী নিয়ে, তা-ই বুঝতে পারিনি। কার্ড তো অনেকই আসে। সব জায়গায় তো যাওয়া সম্ভব হয়ে ওঠে না।’’ 
পুরসভা সূত্রের খবর, মেয়র যে না-ও আসতে পারেন, তা আগেই আঁচ করেছিলেন অনিন্দ্য। তবে তাঁর আশা ছিল তাপস হয়তো আসবেন। ঘটনা হল, পুরসভার কোনও অনুষ্ঠান হলে পুর কমিশনারের আমন্ত্রণ জানানোটাই রীতি। এক্ষেত্রে ‘বিতর্কিত’ কাউন্সিলর নিজেই আমন্ত্রণপত্র ছাপানোয় কাউন্সিলরেরা অনুষ্ঠান এড়িয়ে গিয়েছেন বলে পুরসভা সূত্রের খবর।